Kjønnsforskjellene på Wikipedia

**Kjønnsforskjellene på Wikipedia** er forskjellene mellom antall mannlige og kvinnelige brukere som redigerer på leksikonet. Det regnes at ni av ti brukere som redigerer og skriver på Wikipedia er menn i både Norge og i en rekke andre land. Selv om Wikipedia er gratis, alle kan bidra, og det er et av de mest besøkte nettstedene i verden, har kjønnsforskjellene vart over flere år. Wikipedia ble opprettet i 2001 og finnes på mer enn 280 språk.

## Kjønnsforskjellene i Norge

Gjennomgang av statistikk for aktive brukere viser at et stort flertall av bidragsyterne på Wikipedia er menn. I tillegg fantes det også flere artikler om menn enn kvinner. I oktober 2022 var ca. 25 prosent av biografiene på bokmålswikpediaen og 17 % av biografiene på nynorskwikpediaen om kvinner. I bokmålsversjonen var det i 2022 27,6 % av biografiene om norske forskere om kvinner

I Norge er mellom 85 og 90 prosent av bidragsyterne på Wikipedia menn. *Dagsavisen* skrev i 2014 at rundt 400 000 av artiklene på bokmål og 80 000 av dem på nynorsk ble skrevet av menn. Kvinnelige brukere representerte mellom ni og tolv prosent av bidragsyterne på bokmål og 30–40 prosent på den nynorske versjonen.

## Kjønnsforskjellene i Wikipedia på engelsk
Ca. 30 000 mennesker bidro jevnlig til den engelske versjonen av Wikipedia per 2017. Mellom 84 og 91 prosent av disse var menn. Det regnes med at omtrent 83 prosent av biografiene handlet om menn i 2018. I tillegg hadde bare 20 % av artiklene om kvinner bilder. Av 1,5 millioner biografier handlet bare 17,7 prosent av om kvinner. Tall fra 2021 viste at 19 % av biografiene var om kvinner. 

I den engelske versjonen ble bevegelsen #WCCWiki og prosjektet «Women in red» opprettet i 2015 for å inn flere biografier om berømte kvinner, i tillegg til å oppmuntre flere kvinner til å bidra på Wikipedia. Bevegelsen fikk lagt til 45 000 artikler om berømte kvinner, og antall artikler om kvinner økte fra 15 til 16,8 prosent. En analyse av 11.000 artikler viste at to feministiske initiativ medvirket til å tilføre mer innhold om kvinner.

Biografier om høyreorienterte politikere har ofte mer personlig informasjon enn biografier om politikere på venstresiden, og denne forskjellen er særlig stor for kvinnelige politikere.

En undersøkelse fra 2020 av sletting av innhold viste ikke forskjeller når det gjaldt innhold relatert til kvinner. En undersøkelse fra 2023 tyder på at biografier om kvinner større grad blir vurdert som for tidlig i karrieren til å bli presentert med egen artikkel. En undersøkelse av kildebruken i artikler på Wikipedia viste at vitenskapelig publikasjoner av menn oftere ble brukt som kilde (og engelskspråklige kilder ble oftere brukt).

En undersøkelse fra 2020 om diskusjoner blant bidragsyterne tyder på kvinner bidrar relativt mer innenfor lite kontroversielle tema, innenfor tema relatert til kvinner og skriver mer følelsesladet. Kvinnelig bidragsytere høyt i det interne hierarkiet (det vil si mer mektige) opptrer i større grad på samme måte som mannlige bidragsytere, ifølge denne undersøkelsen.

## Årsaker
Det har vært flere spekulasjoner rundt årsakene til kjønnsforskjellene, men det er fremdeles usikkert nøyaktig hva som ligger bak. Det har vært teorier om at kjønnsforskjellene skyldes ulik selvtillit blant menn og kvinner. I 2013 var 45 prosent av de nyrekrutterte fagansvarlige kvinner hos Store norske leksikon (SNL). De fagansvarlige i SNL er fageksperter, og rekrutteringen her skjedde uten kvotering, ifølge redaktørene i Store Norske Leksikon Ida Jackson og Marte Ericsson Ryste.

En annen mulig årsak som er nevnt, er at Wikipedia er et homogent miljø som tiltrekker mer menn, og at ikke alle tør å endre tradisjonen. Det antas at reglene som finnes i Wikipedia, redigeringskriger, hets og diskusjoner også kan ha en innvirking. I den engelske språkversjonen var det blant annet en diskusjon om bryllupskjolen til Catherine, hertuginne av Cambridge var relevant på Wikipedia, eller ikke. Diskusjonen ble brukt som et eksempel på en mulig grunn til hvorfor det ikke er flere kvinner som skriver i Wikipedia, og at maskuline temaer blir ofte ansett som mer relevante enn feminine. Artikkelen ble til slutt beholdt.

En undersøkelse fra Israel tyder på at kunnskap og motivasjon for å bidra ikke er tilstrekkelig. Anonymitet, manglende anerkjennelse, frykt for å bli slettet og manglende eierskap til innholdet ble nevnt som barrierer blant kvinner mot å bidra.

Kjernbidragsyterne på Wikipedia er aktive i å motarbeide tradisjonelle former for kjønnsforskjeller i Wikipedias innhold, mens sporadiske eller perifere bidragsytere, som ikke er kjent med Wikipedias normer, har en tendens til å gjenspeile tradisjonelle skjevheter. En undersøkelse av 1000 biografier om bedriftsledere viste at skjevheter var mest synlige i en tydelig fase før kjernebidragsyterne engasjerte seg. Ifølge undersøkelsen fører bidrag fra både sporadiske og sentrale bidragsytere til mest nøytralt innhold.

En undersøkelse publiserte i 2021 tyder på at biografier om kvinner oftere blir foreslått slettet fordi de antas å ikke nå opp til Wikipedias kriterier for inklusjon.

## Referanser


## Eksterne lenker
*